*Projekts*

LATVIJAS REPUBLIKAS MINISTRU KABINETS

2014.gada Noteikumi Nr. \_\_\_

Rīgā (prot. Nr.\_\_\_ .\_\_\_ )

**Noteikumi par maksimāli pieļaujamo trans-taukskābju daudzumu pārtikas produktos**

*Izdoti saskaņā ar Pārtikas aprites uzraudzības likuma 4.panta 17.daļu*

1. Noteikumi nosaka maksimāli pieļaujamo trans-taukskābju daudzumu pārtikas produktos, kas ražoti Latvijā, tai skaitā sabiedriskās ēdināšanas uzņēmumos, ievesti no citām Eiropas Savienības dalībvalstīm un Eiropas Ekonomiskās Zonas valstīm vai trešajām valstīm un paredzēti izplatīšanai Latvijā.

2. Noteikumos noteiktās prasības piemēro pārtikas produktiem, kuru sastāvā ir trans-taukskābes, kas radušās šādos pārtikas ražošanos tehnoloģiskajos procesos:

2.1. hidrogenējot eļļas;

2.2. spiežot eļļas augstās temperatūrās;

2.3. eļļās cepot un karsējot pārtikas produktus;

2.4. taukus saturošus pārtikas produktus cepot un grillējot.

3. Noteikumos noteiktās prasības nepiemēro dzīvnieku izcelsmes taukiem un produktiem, kuru sastāvā trans-taukskābes radušās dabiski un nav pievienotas pārtikas ražošanas procesos.

4. Maksimāli pieļaujamais trans-taukskābju daudzums pārtikas produktos nedrīkst pārsniegt 2g uz 100g kopējā tauku daudzuma, izņemot šo noteikumu 5. un 6. punktā minētos pārtikas produktus.

5. Maksimāli pieļaujamais trans-taukskābju daudzums pārtikas produktos, kuros kopējais tauku daudzums ir mazāks par 3%, nedrīkst pārsniegt 10g uz 100g kopējā tauku daudzuma.

6. Maksimāli pieļaujamais trans-taukskābju daudzums pārtikas produktos, kuros kopējais tauku daudzums ir no 3% līdz 20%, nedrīkst pārsniegt 4g uz 100g kopējā tauku daudzuma.

7. Noteikumi stājas spēkā 2016.gada 1.janvārī.

8. Pārtikas produktus, kuros pārsniegts šo noteikumu 4., 5. vai 6. punktā noteiktais maksimāli pieļaujamais trans-taukskābju daudzums var izplatīt Latvijā līdz 2017.gada 1.janvārim.

Ministru prezidente L.Straujuma

Veselības ministrs G.Belēvičs

29.06.2015. 12:54

241

S.Lazdiņa,

[sanita.lazdina@vm.gov.lv](mailto:sanita.lazdina@vm.gov.lv)

67876074